© Красимир Юскеселиев Милен Цветков

Известният телевизионен водещ Милен Цветков загина в катастрофа в София, съобщи Нова телевизия.

Инцидентът е станал при сблъсък между джип и лека кола в района на мол "Парадайс". По първоначална информация журналистът е бил в лек автомобил и е изчаквал на червен светофар, когато джип се врязал в задната част на автомобила с висока скорост.

Журналистът е получил множество травми и е издъхнал на път за болницата, информира телевизията.

За инцидента е задържан 22-годишен водач, който е дал положителна проба за употреба на наркотици, съобщи БНР. На мястото на катастрофата са изпратени екипи на столичната полиция, които изясняват причините за сблъсъка.

В началото на този месец Цветков започна да води предаването "Алтернативата" с журналистката Генка Шикерова по TV1. То беше анонсирано като предаване "от независими и мислещи журналисти за независими и мислещи зрители" с продуцент Люба Ризова, също бивш кадър на Нова.

© ТВ1 Излъчването на предаването "Алтернативата" започна в началото на този месец два пъти в седмицата по ТВ1.

Милен Цветков е дългогодишен телевизионен водещ като името му се свързва особено силно с авторското предаване "Часът на Милен Цветков" по Нова телевизия, прекратено през 2018 г.

Журналистът щеше да навърши 54 г. на 30 юли. Той е роден в София през 1966 г. Завършил е 7-мо училище и Софийския университет "Св. Климент Охридски". Трупал е опит като репортер на предаването "Ку-ку", като водещ на "По света и у нас", в "Отзвук" - в БНТ, водил е и сутрешния блок "Здравей , България" по Нова.

Подробности очаквайте по-късно на www.dnevnik.bg.